Clasamentul universităților românești în funcție de predare, cercetare, venituri din industrie – potrivit rankingului universităților din țările emergente THE 2020, dominat de China și Rusia

Universitatea Babeș-Bolyai din Cluj-Napoca este instituția de învățământ superior din România cu cea mai înaltă poziție în clasamentul pe 2020 al universităților din țările cu economie emergentă și singura aflată în jumătatea superioară a acestuia. Clasamentul Times Higher Education a fost dat publicității săptămâna aceasta. Următoarele cel mai bine clasate universități românesti sunt ASE București, A.I. Cuza – Iași și Universitatea din București. Ordinea instituțiilor românești diferă, însă, în funcție de indicatori. Vezi cum se poziționează ele, după principalii parametri luați în considerare în evaluarea THE 2020.

Clasamentul “Times Higher Education Emerging Economies University Rankings 2020” ia în calcul doar instituții de învățământ superior din țările cu economii emergente. În total, sunt listate 533 de universități din 4 de țări și regiuni. Sunt luați în considerare aceiași indicatori de performanță folosiți în clasamentul mondial al universităților, publicat de Times Higher Education – inclusiv activitatea de predare, cercetarea, activitățile internaționale, transferul de cunoștințe către mediul economic.

Topul este dominat de China (81 de universități, inclusiv primele 4), Rusia, Taiwan și Africa de Sud. Din punct de vedere al numărului de instituții listate, India este a doua țară după China (56 de instituții), urmată de Brazilia cu 46.